Airbnb ถูกกฎหมายหรือไม่?
หลายๆคนที่กำลังจะไปเที่ยว  แล้วจองห้องพักผ่านแอปที่ชื่อว่า Airbnb น่าจะต้องเคยสงสัยเหมือนกันว่า จริงๆ แล้ว Airbnb เป็นธุรกิจที่ถูกกฎหมายหรือไม่  ลงทุนแมนจะเล่าให้ฟัง
4 พ.ค. 2561

Airbnb ถูกกฎหมายหรือไม่? / โดย ลงทุนแมน
หลายๆคนที่กำลังจะไปเที่ยว
แล้วจองห้องพักผ่านแอปที่ชื่อว่า Airbnb
น่าจะต้องเคยสงสัยเหมือนกันว่า
จริงๆ แล้ว Airbnb เป็นธุรกิจที่ถูกกฎหมายหรือไม่
ลงทุนแมนจะเล่าให้ฟัง
เผื่อใครที่ยังไม่รู้จัก Airbnb
Airbnb คือ ธุรกิจบริการออนไลน์ ที่เป็นตัวกลาง ให้คนนำเสนอที่พักของตนเอง ให้ผู้ที่สนใจมาพัก ได้โดยตรง
ซึ่งในไม่กี่ปีที่ผ่านมานี้ มีผู้นิยมใช้บริการเป็นจำนวนมาก เนื่องจากเราสามารถหาห้องพักได้ในราคาถูกและใกล้สถานที่ท่องเที่ยวได้
ในมุมมองของนักท่องเที่ยวก็น่าจะถือว่าเป็นเรื่องดีเพราะว่าเราได้ห้องพักราคาถูก ทำเลดี สะดวกสบาย
แต่ถ้าเราเป็นเจ้าของห้องในคอนโด ห้องข้างๆ เรามีการปล่อยเช่า และเปลี่ยนคนอยู่ไม่ซ้ำหน้ากันทุกวัน
หรือ ถ้าเราเป็นเจ้าของโรงแรมซึ่งมีค่าใช้จ่ายในการดูแล และเสียภาษีที่มากกว่า
เราจะชื่นชอบธุรกิจนี้หรือไม่
ซึ่งตอนนี้เองในหลายประเทศได้มีการออกกฎหมายมาเพื่อควบคุมความเป็นระเบียบในเรื่องนี้
สิ่งที่เกิดขึ้นก็คือ
อย่างแรก การกำหนดจำนวนวันที่สามารถปล่อยเช่าได้แก่ผู้ปล่อยเช่าใน Airbnb
ตัวอย่างการจำกัดจำนวนวันของผู้ปล่อยเช่าใน Airbnb
ประเทศ อังกฤษ กำหนดว่าไม่เกิน 90 วันต่อปี
ประเทศ ฝรั่งเศส กำหนดไม่เกิน 120 วันต่อปี
ประเทศ ญี่ปุ่น กำหนดไม่เกิน 180 วันต่อปี
อย่างที่สอง การกำหนดระยะเวลาขั้นต่ำในการเช่า
ตัวอย่าง ประเทศ สิงคโปร์ กำหนดระยะเวลาในการเช่าขั้นต่ำคือ 3 เดือน
ซึ่งทั้งสองอย่างนี้เป็นสิ่งที่เกิดขึ้นในหลายๆ ประเทศ นอกจากนั้นแล้วยังมีกฎระเบียบเพิ่มเติมที่ไม่เหมือนกันในแต่ละเมืองอีกด้วย
เรามาดูตัวอย่างประเทศญี่ปุ่นซึ่งขณะนี้ในแต่ละเมืองค่อนข้างที่จะเข้มงวดมาก
ล่าสุดเมื่อวันที่ 23 กุมภาพันธ์ ที่ผ่านมา เกียวโตกำหนดให้ในพื้นที่เขตที่ถูกขีดว่าเป็นพื้นที่อยู่อาศัยโดยเฉพาะจะสามารถเปิดให้เช่าได้แค่ 2 เดือน คือช่วง low season ระหว่างวันที่ 15 มกราคม ถึง 15 มีนาคม ที่นักท่องเที่ยวไม่เยอะเท่านั้น
เขต Meguro ของโตเกียว ซึ่งพื้นที่ส่วนใหญ่เป็นที่อยู่อาศัยที่ค่อนข้างเงียบสงบ ก็ไม่น้อยหน้า ออกข้อกำหนดให้สามารถเปิดให้เข้าพักได้แค่วันศุกร์ และวันเสาร์เท่านั้น
นอกจากกฎข้อบังคับต่างๆ แล้ว สิ่งที่ผู้ปล่อยเช่า Airbnb จะต้องทำอีกอย่างคือการไปลงทะเบียนเพื่อให้สามารถทำการตรวจสอบ ซึ่งห้องที่อยู่ในอพาร์ทเม้นท์หรือคอนโดจะต้องได้รับความยินยอมจากเจ้าของตึกก่อนไม่เช่นนั้นจะไม่สามารถลงทะเบียนได้
โดยกฎหมายของญี่ปุ่นจะเริ่มมีผลใช้บังคับเต็มรูปแบบ ในวันที่ 15 มิถุนายน ที่จะถึงนี้
ซึ่งถ้าผู้ปล่อยเช่าทำผิดกฎจะมีโทษปรับที่แตกต่างกันไปในแต่ละประเทศ
สำหรับประเทศญี่ปุ่นอยู่ที่ประมาณ 300,000 บาท
ส่วนประเทศที่มีความเข้มงวดในกฎหมายอย่างสิงคโปร์ ปรับเงินสูงถึง 1,400,000 บาท
แล้วปัจจุบัน Airbnb มีรายได้เท่าไร?
ในฐานะผู้ให้บริการเชื่อมต่อระหว่างผู้เข้าพักกับผู้ให้เช่า Airbnb มีห้องให้เช่า 2 ล้านห้อง มีผู้ใช้บริการมากกว่า 60 ล้านรายทั่วโลก มีคนพัก 500,000 รายต่อคืน โดยจะคิดค่าห้องเพิ่มจากที่เจ้าของคิดมา 6-12% รวมทั้งเก็บค่าธรรมเนียมจ่ายเงินอีกประมาณ 3%
ปี 2015 มีรายได้ 28,400 ล้านบาท ขาดทุน 4,700 ล้านบาท
ปี 2016 มีรายได้ 53,700 ล้านบาท กำไรประมาณ 3,200 ล้านบาท
ปี 2017 มีรายได้ 82,100 ล้านบาท กำไรประมาณ 3,200 ล้านบาท
โดยประเทศที่มีรายชื่อของผู้ปล่อยเช่าห้องผ่าน Airbnb มากที่สุดในขณะนี้อยู่ที่สหรัฐอเมริกา
แล้ว Airbnb ในประเทศไทยเราตอนนี้เป็นอย่างไร ?
ตอนนี้ถ้าเป็นกฎหมายที่เกี่ยวกับ Airbnb โดยตรงอาจจะยังไม่มี
แต่ถ้าอ้างอิงตาม พ.ร.บ.ควบคุมอาคาร พ.ศ. 2522 และ พ.ร.บ.โรงแรม 2547
เจ้าของหรือผู้พัฒนาโครงการ เป็นผู้นำคอนโดฯ มาปล่อยเช่ารายวันเองจะถือว่าผิดกฎหมายเพราะไม่ได้จดทะเบียนเป็นโรงแรม แต่ถ้าปล่อยเช่าไม่เกิน 4 ห้อง ก็อาจไม่เข้าข่ายเป็นกิจการโรงแรม
ซึ่งนอกจากนั้นเราต้องดูกฎระเบียบของคอนโดมิเนียมนั้นๆ ด้วยว่าจะสามารถปล่อยเช่าได้หรือไม่
เรื่อง Airbnb ถ้าเราดูดีๆ แล้วก็จะคล้ายๆ กับ Uber ซึ่งเป็นแนวธุรกิจที่ไม่เคยมีมาก่อนจึงทำให้ยังไม่มีกฎเกณฑ์ที่จะมารองรับอย่างชัดเจน
ในอนาคตเราอาจจะต้องดูกันต่อไปว่า Airbnb จะเป็นอย่างไรต่อไปในประเทศไทยของเรา
แต่ประเทศไทยเป็นประเทศจุดหมายปลายทางของนักท่องเที่ยวทั่วโลก
เราคงหลีกเลี่ยงไม่ได้ ที่จะต้องรับมือกับการเข้ามาของ Airbnb
โจทย์ที่สำคัญก็คือ เราจะทำอย่างไรให้บ้านเมืองมีกฎกติกาที่ชัดเจน เพื่อให้ทันกับโลกที่ได้เปลี่ยนแปลงไป..
----------------------
<ad> หาที่พักกันแล้ว ลองมาดูเฟอร์นิเจอร์ดีไซน์หรูมีคุณภาพ
ขอแนะนำ 'งานไม้ ที่เป็นได้มากกว่าเฟอร์นิเจอร์'
อุด-ทะ-ยาน [ut-tha-yan] เฟอร์นิเจอร์งานไม้ของกลุ่มคนที่เรียกตัวเองว่าเป็น 'Wood Slab Enthusiasts' หรือ 'ผู้ที่รักในงานไม้แผ่นเดียว' โดยให้ความสําคัญและคุณค่าของการคงรูปทรงธรรมชาติ ผสมผสานกับการออกแบบที่ทันสมัย
ติดต่อสอบถามข้อมูลเพิ่มเติมได้ที่ tel: 09-242424-71 / Line ID: @utthayandesign / FB & IG: Utthayan / website: 
----------------------
Reference
-
-
-
-
[5931].